Okkur er umhugað um öryggi nemenda og starfsfólks og viljum því tilkynna um hertar reglur varðandi aðgengi fullorðinna að nemendum og starfsfólki á skólatíma . Foreldrum og öðrum gestum ber að ganga inn um aðaldyr skólans og gefa sig fram við ritara og tilnefna ástæðu heimsóknar , sé ritari ekki við verður að óska eftir stjórnanda inn á starfsmannagangi . Í kjölfarið eru foreldrar og aðrir gestir sértaklega merktir sem slíkir á meðan þeir sinna erindum í skólanum . Þurfi foreldrar að koma aðbúnaði eins og fatnaði eða nesti til barna sinna er farið eftir sama verklagi . Foreldrar sem fylgja yngstu börnunum inn í skólann á morgnana gera það áfram og þurfa EKKI að tilkynna sig sérstaklega . Foreldrum né öðrum er ekki heimilt að fara inn í kennslustundir á kennslutíma hvorki til að ræða við kennara né börnin sín . Þurfi foreldrar að ræða við börn sín , hringir ritari í kennslustund og óskar eftir að barnið fái að fara fram og hitta foreldri sitt . Foreldrar geta ekki óskað eftir því að ræða við önnur börn en sitt eigið . Þessar hertu verklagsreglur á aðgengi fullorðinna að skólanum eru gerðar meðal annars í ljósi þess að nýverið gerðist það í Reykjavík að fullorðinn einstaklingur hafði farið inn í skóla í Reykjavík og brotið gegn barni . Vonumst við eftir fullum skilningi á þessum hertu reglum og ætlast er til að foreldrar fari eftir þeim í hvívetna og hjálpi okkur þannig að standa betur vörð um öryggi barnanna .